Predkladacia správa

Materiál „Návrh realokácie finančných prostriedkov z Operačného programu Informatizácia spoločnosti (ďalej len „OPIS“) do Operačného programu Konkurencieschopnosť a hospodársky rast a zmeny Operačného programu Životné prostredie v nadväznosti na implementáciu iniciatívy JEREMIE a návrh Dodatku č. 1 k Rámcovej zmluve o implementácii Iniciatívy JEREMIE v Slovenskej republike medzi Slovenskou republikou a Európskym investičným fondom“ predkladá na rokovanie vlády SR podpredseda vlády pre vedomostnú spoločnosť, európske záležitosti ľudské práva a menšiny ako iniciatívny materiál. Potreba predloženia materiálu vyplynula v rámci plnenia úloh uložených uznesením vlády SR č. 951/2008.
 
Vzhľadom na záver štúdie uskutočniteľnosti projektov prioritnej osi 3 OPIS, ktorá neodporučila využitie JEREMIE v rámci OPIS a vzhľadom na požiadavku EIF, aby celková alokácia pre finančný nástroj JEREMIE v rámci operačných programov Národného strategického referenčného rámca  bola vo výške minimálne 85 mil. Eur (bez spolufinancovania zo štátneho rozpočtu), materiál navrhuje riešenie smerujúce k vyčleneniu čiastky 27 mil. Eur z Operačného programu Životné prostredie do inovatívneho finančného nástroja JEREMIE, realokácii finančných prostriedkov z OPIS do Operačného programu Konkurencieschopnosť a hospodársky rast  (ďalej len „OPKaHR“) vo výške 5 mil. Eur z ERDF a navýšeniu celkovej alokácie pre JEREMIE v rámci OPKaHR na sumu 30 mil. Eur.  
 
Súčasťou materiálu je text návrhu Dodatku č. 1 k Rámcovej zmluve o implementácii Iniciatívy JEREMIE v Slovenskej republike medzi Slovenskou republikou a Európskym investičným fondom (Príloha č. 1).
 
Materiál obsahuje postupnosť krokov  súvisiacich s návrhom na realokáciu finančných prostriedkov z Operačného programu Informatizácia spoločnosti do Operačného programu Konkurencieschopnosť a hospodársky rast vo výške 5 mil. Eur (zdroje ERDF) a úpravu Operačného programu Životné prostredie. 
 
V rámci bilaterálnych rokovaní s EIF ohľadne zmien týkajúcich sa rámcovej zmluvy o implementácii iniciatívy JEREMIE v SR vyjadril EIF požiadavku, aby sa v rámci štruktúry holdingového fondu JEREMIE nahradil súčasný systém preplácania oprávnených nákladov na riadenie systémom paušálnych platieb.
 
V súvislosti so zmenou výšky alokácií na iniciatívu JEREMIE z jednotlivých operačných programov je k materiálu vypracovaná doložka o posúdení vplyvov.